Britse hamburgers laat Famous Brands stik | Netwerk24
Deur Elvira Wood 17 Mei 2018 11:11
’n Gourmet Burger Kitchen-restaurant in Londen.Foto: Facebook
Regstelling: In ’n vorige weergawe van die berig is verkeerdelik geskryf dat Spur en Panarottis deel is van Famous Brands. Dié twee restaurante behoort aan die Spur Corporation, een van Famous Brands se mededingers.
Aandeelhouers in Famous Brands was Donderdagoggend glad nie beïndruk met die nuus dat dié maatskappy beduidend swakker jaarresultate verwag nie.
Die maatskappy, wat restaurantgroepe soos die Wimpy en Steers besit, het Donderdagoggend in ’n verklaring op die JSE se nuusdiens, Sens, gesê dit is veral weens sy bedrywighede in Brittanje dat hy verwag sy basiese verdienste per aandeel gaan met tussen 94% en 96% tot tussen 18c en 23c per aandeel val.
Sy wesensverdienste per aandeel gaan na verwagting tussen R3,27 en R4,05 wees wat ’n daling van tussen 5% en 24% verteenwoordig.
Sy aandeelprys op die JSE het kort na dié aankondiging met meer as 3% tot R103,06 gedaal.
Famous Brands sê hy het voorheen gewaarsku dat die “heersende ongunstige makro-ekonomiese omgewing in Brittanje, waardedalings en voorsiening vir eiendomsverwante uitgawes wat met die groep se belegging in die Britse besigheid, Gourmet Burger Kitchen (GBK) Restaurants, verband hou, in berekening gebring gaan word”.
GBK het ’n bedryfsverlies van £7,8 miljoen in die tydperk gely.
Famous Brands sê sy direksie is egter vol vertroue dat dié afdeling weer op mediumtermyn winsgewend sal word.
Die maatskappy gaan op 24 Mei sy jaarresultate bekend maak.
Meer oor: Spur Steak Ranches | Panarottis | Spur | Famous Brands | Maatskappye | Jaarresultate